Diari Oficial de la Generalitat Valenciana


Sumari del DOGV 6741, del 26-03-2012 (2012/2756)

RESOLUCIÓ de 15 de març de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut Nacional d'Investigació i Tecnologia Agrària i Alimentària i l'Institut Valencià d'Investigacions Agràries per a l'execució del projecte europeu (ERA-Net CORE Organic II) BIO-INCROP «Innovative cropping techniques to increase soil health in organic fruit tree crops».
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6741

Data del DOGV
:   26-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2756


Data del document
:   15-03-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 15 de març de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut Nacional d'Investigació i Tecnologia Agrària i Alimentària i l'Institut Valencià d'Investigacions Agràries per a l'execució del projecte europeu (ERA-Net CORE Organic II) BIO-INCROP «Innovative cropping techniques to increase soil health in organic fruit tree crops». [2012/2756]  
L'Institut Nacional d'Investigació i Tecnologia Agrària i Alimentària i l'Institut Valencià d'Investigacions Agràries han subscrit, després de la tramitació prèvia reglamentària, el 28 de febrer de 2012, el conveni de col·laboració per a l'execució del projecte europeu (ERA-Net CORE Organic II) BIO-INCROP «Innovative cropping techniques to increase soil health in organic fruit tree crops».  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 148/2012, i que figura com a annex d'esta resolució.  
  
València, 15 de març de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni de col·laboració entre l'Institut Nacional d'Investigació i Tecnologia Agrària i Alimentària i l'Institut Valencià d'Investigacions Agràries per a l'execució del projecte europeu (ERA-Net CORE Organic II) BIO-INCROP «Innovative cropping techniques to increase soil health in organic fruit tree crops»  
  
Madrid i Moncada, 28 de febrer de 2012  
  
Reunits  
D'una part, Manuel Núñez Gutiérrez, en nom i representació de l'Institut Nacional d'Investigació i Tecnologia Agrària i Alimentària (d'ara en avant INIA), en qualitat de director de l'Institut, càrrec per al qual va ser nomenat per la ministra de Ciència i Innovació, mitjançant l'Orde CIN/1632/2010, de 15 de juny, que actua en virtut de les competències que li atribuïx el Reial Decret 1951/2000, d'1 de desembre, pel qual s'aprova l'Estatut de l'INIA, modificat per Reial Decret 718/2010, de 28 de maig.  
D'una altra part, Florentino Juste Pérez, director de l'Institut Valencià d'Investigacions Agràries (d'ara en avant IVIA), entitat autònoma de la Generalitat, amb CIF A-2246011-N i seu a Moncada (València), carretera Moncada-Náquera, km 4,5, en representació d'este en virtut de la Resolució de 7 de setembre de 1993 (DOGV núm. 2114, de 30 de setembre de 1993), per la qual es disposa el seu nomenament, que actua d'acord amb les atribucions que li conferix l'article 8, apartat 2, de la Llei 4/1991, de creació com a entitat autònoma de la Generalitat, publicada en el Diari Oficial de la Generalitat Valenciana, número 1506, de 18 de març de 1991.  
Ambdós parts compareixen en nom i representació de les corresponents entitats i, de manera recíproca, es reconeixen competències per a formalitzar el present conveni. A este efecte,  
  
Exposen  
  
Primer. Que l'INIA és un organisme públic d'investigació, amb caràcter d'organisme autònom, d'acord amb el que preveu l'article 43.1.a de la Llei 6/1997, de 14 d'abril, d'Organització i Funcionament de l'Administració General de l'Estat, adscrit al Ministeri de Ciència i Innovació pel Reial Decret 1042/2009, de 29 de juny, pel qual es desenrotlla la seua estructura orgànica bàsica, que actua d'acord amb el que establix el Reial Decret 1951/2000, d'1 de desembre, pel qual s'aprova l'estatut de l'organisme, en què s'establix que té entre les seues funcions:  
a) Gestionar i executar les competències de l'Administració General de l'Estat en l'àrea d'investigació científica i innovació tecnològica en matèria agrària i alimentària, sense perjuí de les competències de l'actual Secretaria d'Estat d'Investigació.  
b) Representar el departament davant dels òrgans i organismes de caràcter científic i tecnològic d'àmbit nacional i internacional en matèria d'investigació agrària i alimentària, sense perjuí de les competències de la Secretaria d'Estat de Política Científica i Tecnològica i del Ministeri d'Assumptes Exteriors.  
c) Impulsar la cooperació nacional i internacional en l'àrea d'investigació agrària i alimentària, sense perjuí de les competències de la Secretaria d'Estat de Política Científica i Tecnològica.  
d) Elaborar, coordinar i gestionar les accions estratègiques que li corresponguen, en relació amb el Pla Nacional d'Investigació Científica, Desenrotllament i Innovació Tecnològica, d'acord amb les directrius formulades per la Secretaria d'Estat de Política Científica i Tecnològica.  
Als efectes del compliment de les seues funcions podrà establir convenis amb organismes públics i privats, tant nacionals com internacionals, per a la realització de projectes d'investigació i altres activitats de caràcter científic i tecnològic.  
  
Segon. Que l'IVIA és una entitat autònoma de la Generalitat que té a càrrec seu funcions d'investigació científica i desenrotllament tecnològic en els sectors agrari i agroalimentari valencians i la seua llei de creació establix entre les funcions de l'Institut la realització de programes d'investigació propis o concertats i faculta per a establir relacions cooperatives amb entitats públiques o privades.  
  
Tercer. Que l'INIA és part integrant del consorci de l'ERA-Net CORE Organic II (Coordination of European Transnational Research in Organic Food and Farming Systems), com a acció de coordinació finançada per les accions de coordinació i suport de la Unió Europea dins del 7m Programa Marc de la Unió Europea, constituït a la firma del contracte número 249667 CSA - TP7-XDWNAI-7321-XAE.  
  
  
Quart. Que l'INIA, en el marc de la convocatòria conjunta per a propostes d'investigació i desenrotllament dins de l'ERA-Net CORE Organic II «Coordination of European Transnational Research in Organic Food and Farming Systems», d'1 de setembre de 2010, ha assumit un compromís de finançament de dos-cents mil euros (200.000 €) per a la dita convocatòria en relació amb els projectes que finalment siguen seleccionats, d'acord amb allò que s'ha aprovat en el Comité de Seguiment celebrat a Brussel·les el 21-26 de novembre de 2010, i més tard amb la firma del Memoràndum d'Enteniment. Este finançament s'entén pel sistema denominat de Virtual Common Pot, pel qual cada organisme finançador es compromet a finançar la part nacional del projecte transnacional que poguera ser aprovat.  
  
Quint. Que entre els projectes seleccionats es troba el presentat per l'IVIA, sota la denominació BIO-INCROP, «Innovative cropping techniques to increase soil health in organic fruit tree crops», orde de classificació: 87, en el qual a més participen Itàlia, Espanya, Alemanya, Àustria i Suïssa.  
Per a l'execució d'este projecte, l'INIA, que intervé davall la modalitat «Coordination and Support Actions», destinarà un total de cent trenta-quatre mil cinc-cents quaranta-tres euros (134.543 €), a càrrec de l'aplicació pressupostària 467D.751.00 per al mateix període. Les anualitats corresponents seran les següents:  
  
  
  
Sext. Que en el dit projecte l'IVIA realitzarà les següents activitats relacionades amb les tasques:   
- Dins del Paquet de Treball WP1 (Elucidació dels components microbians del sòl involucrats en les malalties fúngiques lligades al sòl dels horts ecològics de fruiters d'Europa), la tasca WP-T1: estudi dels components biòtics responsables dels desordes després de replantació en horts de cítrics. Es durà a terme un estudi sobre els components biòtics en els horts degradats de cítrics objecte de les activitats del projecte. L'estudi sobre els components biòtics del sòl es realitzaran per mitjà d'una comparació entre sòls verges i tractats, complementada amb experiments en tests per a elucidar les capacitats supressives o inductores de malaltia dels grups microbians.  
  
- Dins del Paquet de Treball WP3 (Estudi de les ferramentes de baixos inputs disponibles per a controlar malalties després de replantació), la tasca WP-T1: avaluació de ceps i fórmules biològicament actives per al control biològic de malalties de replantació. S'estudiarà l'ús de bioproductes (biopesticides, fórmules biològiques, etc.) per a controlar les malalties de replantació en sòls d'horts degradats de cítrics. En un hort de cítrics degradat s'aplicaran en preplantació diversos productes comercials per al control d'agents de malalties després de replantació, combinats amb esmenes. L'assaig s'organitzarà en microparcel·les a l'aire lliure amb sòl solaritzat com a control.  
  
- Dins del Paquet de Treball WP4 (Opcions innovadores de maneig per a incrementar la biologia funcional del sòl en cultius de fruiter ecològic en àrees temperades i mediterrànies d'Europa), la tasca WP4-T1. Després d'investigar estratègies de maneig orientades a controlar malalties després de replantació en horts degradats de cítrics, es realitzaran treballs enfocats a estratègies que busquen contrarestar pèrdues de biomassa microbiana i diversitat, un gran problema dels sòls agrícoles de l'Europa del Sud. Per a això, un hort d'unes 10 hg dins d'una finca citrícola de grans mides, afectada per diversos problemes fitosanitaris i els components biòtics i nutricionals del qual seran verificats preliminarment, serà replantat i manejat davall estrictes tècniques ecològiques. Les principals opcions investigades seran la composició i maneig de coberta vegetal i esmenes orgàniques, en solitari o combinades amb solarització. S'avaluaran així cinc tractaments:  
  
· C (coberta vegetal); s'introduirà una coberta vegetal permanent per a incrementar la diversitat del sòl i protegir-lo de l'erosió, tenint en compte les condicions edafoclimàtiques de l'àrea cultivada.  
· OA (esmena orgànica); s'aplicarà en preplantació una quantitat de compost calculada basant-se en coneixement previ.  
· FS (biofumigació); s'aplicarà un tractament de fumigació combinat amb solarització en la preparació del sòl.  
· S (solarització); el sòl serà solaritzat en preplantació.  
· C (control); el sòl no serà sotmés a cap tractament específic.  
  
Per tot això, ambdós parts acorden subscriure el present conveni de col·laboració, que es regirà per les següents:  
  
Clàusules  
  
Clàusula primera  
La finalitat del conveni és la col·laboració entre les parts per al desenrotllament del Projecte Europeu BIO-INCROP, «Innovative cropping techniques to increase soil health in organic fruit tree crops», en particular regular les condicions per a la distribució pressupostària dels fons concedits per a la seua realització, respectant les decisions adoptades pel Comité Executiu del projecte de gestió del projecte, segons el que establix l'annex 1 de la sol·licitud aprovada.  
  
Clàusula segona  
L'INIA s'obliga a garantir la transferència dels fons necessaris per a l'execució de les activitats atribuïdes en l'esmentat projecte a l'IVIA, que es quantifiquen en cent trenta-quatre mil cinc-cents quaranta-tres euros (134.543 €).  
L'IVIA s'obliga a dur a terme les actuacions previstes, tal com vénen definides en la memòria cientificotècnica de la sol·licitud d'ajuda, així com a presentar la justificació del gasto realitzat que li siga requerida per a la justificació global del projecte, en particular en el cas que es realitze una auditoria.   
Cada part assumirà enfront de l'organisme finançador i enfront de l'altra part, la plena responsabilitat de la correcta execució de les seues activitats, tal com vénen definides en la memòria cientificotècnica de la sol·licitud d'ajuda, i en les condicions que s'establixen en la convocatòria d'ajudes i en la corresponent resolució de concessió de l'organisme finançador. Si dels actes o omissions d'una de les parts es derivara qualsevol tipus de penalització de l'organisme finançador, respondrà íntegra i immediatament de l'import de l'esmentada penalització la part causant d'esta, sense perjuí de l'eventual impugnació arbitral de tal decisió.  
  
  
Clàusula tercera  
Les parts es comprometen a garantir l'accés a les seues instal·lacions i a la utilització de l'equipament necessari per al bon desenrotllament de les activitats als membres dels grups d'investigació i laboratoris que conformen el projecte, atenent, en tot cas, les decisions que al respecte poguera adoptar el Comité Executiu del projecte.  
  
  
Clàusula quarta  
El present conveni entrarà en vigor el dia de la seua firma. La duració serà de tres anys a partir de l'inici d'execució del projecte. La vigència del conveni es prorrogarà automàticament en el supòsit en què, mediant autorització de l'òrgan competent, s'ampliara el termini d'execució del projecte.  
  
Clàusula quinta  
L'extinció del conveni serà per conclusió o compliment d'este, o per resolució, sent causes de resolució les següents:  
1. L'incompliment de qualsevol de les obligacions contretes per alguna de les parts, la qual cosa facultarà l'altra per a resoldre'l, i quedaran automàticament anul·lats tots els drets corresponents sobre l'objecte del projecte. L'incompliment haurà de ser comunicat a la part incomplidora, per mitjà de preavís, de forma fefaent, amb almenys un mes d'antelació, i amb audiència prèvia d'esta. No obstant això, esta resolució no afectarà la finalització de les activitats que estigueren en execució. A estos efectes, les conseqüències econòmiques derivades de l'incompliment per una de les parts de les seues obligacions en l'execució del programa seran sufragades exclusivament per la part incomplidora.  
  
2. La suspensió definitiva de les activitats objecte del conveni, acordada de conformitat entre les parts.  
3. L'acord mutu i voluntari de les parts, degudament motivat.  
  
En cas de resolució anticipada del conveni, les parts estaran obligades a liquidar les obligacions pendents.  
  
Clàusula sexta  
Este conveni té el seu fonament en allò que s'ha establit en article 34 de la Llei 14/2011, d'1 de juny, de la Ciència, la Tecnologia i la Innovació. Així mateix, s'inclou en els previstos en l'article 4.1.c del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, sent-li d'aplicació, en defecte de normes específiques, els principis del text legal esmentat, per a resoldre els dubtes i llacunes que pogueren produir-se.  
  
Les qüestions litigioses a què puga donar lloc la interpretació, modificació, efectes o resolució del contingut d'este conveni, seran del coneixement i competència dels jutjats i tribunals de l'orde jurisdiccional contenciós administratiu, d'acord amb la Llei 29/1998, de 13 de juliol, reguladora de la dita jurisdicció.  
I en prova de conformitat, firmen les parts este document, per duplicat exemplar a un sol efecte i en tots els seus fulls, al lloc i en la data consignats en el seu encapçalament.  
  
El director de l'Institut Nacional d'Investigació i Tecnologia Agrària i Alimentària: Manuel Núñez Gutiérrez.  
El director de l'Institut Valencià d'Investigacions Agràries: Florentino Juste Pérez.